Ettepanek: NÕUKOGU OTSUS, milles käsitletkase ohtlike jäätmete riikidevahelise veo ja nende kõrvaldamise kontrolli Baseli konventsiooni osaliste 11. konverentsil ELi nimel võetavat seisukohta seoses muudatustega konventsiooni IX lisas (B-nimekirjas) loetletud jäätmete loetellu /* COM/2013/093 final - 2013/0055 (NLE) */





SELETUSKIRI 1. 22. märtsil 1989 sõlmitud ohtlike jäätmete riikidevahelise veo ja nende kõrvaldamise kontrolli Baseli konventsiooniga (edaspidi „Baseli konventsioon”) on kehtestatud konventsiooniosaliste vahelise ohtlike jäätmete ekspordi ja impordi kontrolli menetlus. Konventsioon jõustus 1992. aastal ja praeguseks on sellel 175 osalist. Ka EL on Baseli konventsiooni osaline. 2. Baseli konventsiooni lisade muutmise kord on sätestatud konventsiooni artiklites 17 ja 18. Konventsiooniosaline peab kõik muudatusettepanekud esitama ja sekretariaat need kõigile osalistele edastama vähemalt kuus kuud enne istungit, kus need vastuvõtmiseks esitatakse. Kõik muudatused tuleb vastu võtta konventsiooniosaliste konverentsi kohtumisel ja muudatused jõustuvad kuue kuu möödumisel päevast, mil depositaar teate välja saatis. 3. Baseli konventsiooni IX lisas on esitatud jäätmete nimistu. Nimetatud jäätmed ei kuulu konventsiooni artikli 1 lõike 1 punkti a ning ei ole seega konventsiooni mõistes „ohtlikud jäätmed”, välja arvatud juhul, kui need sisaldavad I lisas nimetatud aineid sellisel määral, mis annab neile III lisas nimetatud omadused. I lisas on loetletud kontrollitavate jäätmete kategooriad (jäätmevood) ja jäätmete koostisosad. III lisa sisaldab ohtlike omaduste loetelu. 2011. aasta jaanuaris ja veebruaris esitati järgmised viis taotlust uute kannete lisamiseks Baseli konventsiooni IX lisasse (B-nimekirja): a) kasutatud vedelikupakendite eeltöötlemisel tekkinud eraldamata plastpuru; b) laminaati sisaldava kleebise jäätmed, mis sisaldavad kleebise tootmisel kasutatud toormaterjale ega kuulu IX lisa kandesse B3020; c) kasutatud vedelikupakendite eeltöötlemisel tekkinud eraldamata alumiinium-plastpuru; d) puhtad biolagunevad jäätmed, mis on pärit põllumajandusest, aiandusest, metsandusest, aedadest, parkidest ja kalmistutelt; e) komposiitpakend, mis sisaldab peamiselt paberit ja teataval määral plaste, kuid ei sisalda jääke ega kuulu IX lisa kandesse B3020. 4. Eespool osutatud jäätmeliikide kanded lisati Euroopa Parlamendi ja nõukogu 14. juuni 2006. aasta määruse (EÜ) nr 1013/2006 (jäätmesaadetiste kohta)[1] IIIB lisasse, kuni oodatakse otsust nende lisamise kohta Baseli konventsiooni IX lisasse (B-nimekirja). Nimetatud otsus võeti vastu komisjoni määrusega (EL) nr 135/2012, millega muudetakse Euroopa Parlamendi ja nõukogu määrust (EÜ) nr 1013/2006 seoses kõnealuse määruse IIIB lisasse lisatavate teatavate liigitamata jäätmeliikidega[2]. 5. Piiritlemata ajaks loodud töörühm (OEWG) võttis oma kaheksandal kohtumisel 25.–28. septembril 2012 teadmiseks esitatud muudatusettepanekud. Pärast arutelusid nende ettepanekute üle nõustus OEWG oma otsuse OEWG-8/6 lõikes 2 edastama Baseli konventsiooni osaliste konverentsile konventsiooni IX lisasse tehtava kande järgmise kavandi, et seda võetaks arvesse OEWG 11. kohtumisel 2013. aasta mais (COP-11): „B3075 Looduslikud taimsed biomassijäätmed, mis on pärit põllumajandusest, aiandusest, metsandusest, aedadest, parkidest ja kalmistutelt, ja mis ei sisalda I lisas loetletud aineid sellistes kontsentratsioonides, millest piisab III lisas nimetatud omaduste ilmnemiseks, ning mis ei sisalda sissetungivaid liike.” Otsuse OEWG-8/6 lõikes 3 võttis OEWG teadmiseks ka konventsiooni IX lisasse tehtava võimaliku alternatiivse kande järgmise mustandi, mida käsitletakse COP-11 raames ning milles neli esitatud ettepanekut võib liita, märkides samas, et esitatud muudatusettepanek laminaati sisaldava kleebise jäätmete kohta võib olla lisatud või mitte: „B3025 Komposiitpakend, mis sisaldab [peamiselt] selliste pakendite eeltöötlemisel tekkinud paberit, plastikut ja alumiiniumit [ning neid materjale sisaldavate pakendite puru] [, sealhulgas [rõhutundliku liimiga] laminaati sisaldava kleebise jäätmed], mis ei sisalda jääke ega I lisas toodud materjale sellistes kontsentratsioonides, millest piisab III lisas nimetatud omaduste ilmnemiseks”. 6. COP-11 võib otsustada konventsiooni IX lisasse (B-nimekirja) lisada eespool osutatud taotlustes esitatud jäätmeliigi mis tahes kande või piiritlemata ajaks loodud töörühmale (OEWG) selle kaheksandal kohtumisel edastatud jäätmeliigi mis tahes kande või eespool esitatud muudatusi sisaldava mis tahes kande. 2013/0055 (NLE) Ettepanek: NÕUKOGU OTSUS, milles käsitletkase ohtlike jäätmete riikidevahelise veo ja nende kõrvaldamise kontrolli Baseli konventsiooni osaliste 11. konverentsil ELi nimel võetavat seisukohta seoses muudatustega konventsiooni IX lisas (B-nimekirjas) loetletud jäätmete loetellu EUROOPA LIIDU NÕUKOGU, võttes arvesse Euroopa Liidu toimimise lepingut, eriti selle artikli 191 lõiget 1 koostoimes artikli 218 lõikega 9, võttes arvesse Euroopa Komisjoni ettepanekut ning arvestades järgmist: (1) Ohtlike jäätmete riikidevahelise veo ja nende kõrvaldamise kontrolli Baseli konventsioon jõustus 1992. aastal. (2) Vastavalt Baseli konventsiooni artiklitele 17 ja 18 tuleb konventsiooni muudatused vastu võtta konventsiooniosaliste konverentsi kohtumisel. (3) 2011. aasta jaanuaris ja veebruaris esitati viis taotlust uute kannete lisamiseks Baseli konventsiooni IX lisasse (B-nimekirja): Komisjoni määrusega (EL) nr 135/2012, millega muudetakse Euroopa Parlamendi ja nõukogu määrust (EÜ) nr 1013/2006 seoses kõnealuse määruse IIIB lisasse lisatavate teatavate liigitamata jäätmeliikidega,[3] lisati kõnealuste jäätmeliikide kanded Euroopa Parlamendi ja nõukogu 14. juuni 2006. aasta määruse (EÜ) nr 1013/2006 (jäätmesaadetiste kohta)[4] IIIB lisasse, kuni oodatakse otsust nende kandmise kohta Baseli konventsiooni IX lisasse (B-nimekiri). (4) Olles võtnud teadmiseks esitatud ettepanekuid, otsustas piiritlemata ajaks loodud töörühm (OEWG) oma kaheksandal kohtumisel 25.–28. septembril 2012 edastada konventsiooni IX lisasse tehtava kahe kande kavandi Baseli konventsiooni osaliste konverentsile, et seda võetaks arvesse nende 11. kohtumisel. (5) Baseli konventsiooni osaliste 11. konverentsil võidakse otsustada konventsiooni IX lisasse (B-nimekirja) lisada taotlustes esitatud jäätmeliigi mis tahes kanne või piiritlemata ajaks loodud töörühmale (OEWG) selle kaheksandal kohtumisel edastatud jäätmeliigi mis tahes kanne või eelpool toodud muudatusi sisaldav mis tahes kanne, ON VASTU VÕTNUD KÄESOLEVA OTSUSE: Artikkel 1 Euroopa Liidu võetav seisukoht Baseli konventsiooni osaliste 11. konverentsil on, et konventsiooni IX lisasse (B-nimekirja) kantakse taotlustes esitatud jäätmeliigi mis tahes kanne või piiritlemata ajaks loodud töörühmale (OEWG) selle kaheksandal kohtumisel edastatud jäätmeliigi mis tahes kanne või eelpool toodud sobivaid muudatusi sisaldav mis tahes kanne. Liidu esindajad võivad Baseli konventsiooni osaliste 11. konverentsil kokku leppida kõnealuse seisukoha väikestes muudatustes ilma nõukogu täiendava otsuseta. Artikkel 2 Kui Baseli konventsiooni osaliste 11. konverentsi otsus konventsiooni IX lisa (B-nimekirja) muudatuste kohta on vastu võetud, avaldatakse see Euroopa Liidu Teatajas. Artikkel 3 Käesolev otsus jõustub [kuupäeval]. Brüssel, Nõukogu nimel eesistuja [1] ELT L 190, 12.7.2006, lk 1. [2] ELT L 46, 17.2.2012, lk 30. [3] ELT L 190, 12.7.2006, lk 1. [4] ELT L 46, 17.2.2012, lk 30.